Zakon o dopolnitvah Zakona o kmetijskih zemljiščih
1. člen

	V Zakonu o kmetijskih zemljiščih (Uradni list RS, št. 71/11 – uradno prečiščeno besedilo, 58/12, 27/16, 27/17 – ZKme-1D, 79/17, 44/22, 78/23 – ZUNPEOVE in 100/25) se v 3.h členu v drugem odstavku v četrti alineji za podpičjem črta beseda »in«.


	V peti alineji se na koncu alineje pika nadomesti s podpičjem in doda beseda »in«.


	Za peto alinejo se doda nova, šesta alineja, ki se glasi: 
 »– pomoči zaradi resne motnje v poslovanju v skladu z zakonom, ki ureja kmetijstvo.«.

KONČNA DOLOČBA
2. člen

Ta zakon začne veljati naslednji dan po objavi v Uradnem listu Republike Slovenije.


OBRAZLOŽITEV

K 1. členu:
S predlogom zakona se širi možnost financiranja iz naslova odškodnin zaradi spremembe namembnosti kmetijskih zemljišč na ukrep pomoč zaradi resne motnje v poslovanju, v skladu z zakonom, ki ureja kmetijstvo. Predlagana dopolnitev omogoča bolj prožen in odziven mehanizem pomoči države za kmetijski sektor v primeru kriznih okoliščin ali drugih nepredvidenih dogodkov kot na primer izredna nihanja cen, geopolitične krize, naravne nesreče ali izredne vremenske razmere večjega obsega (suše, poplave, pozebe, toča...), širjenje nalezljivih bolezni ali škodljivcev. Pomoč se nameni v skladu s postopkom, ki ga za ta namen predpisuje zakon, ki ureja kmetijstvo. Predlagana dopolnitev zakona zasleduje njegove cilje, saj pomoč države v času resnih motenj poslovanja prispeva k ohranitvi kmetijske dejavnosti, aktivna kmetijska dejavnost pa ohranja obdelavo kmetijskih zemljišč, krajino in razvoj podeželja.

K 2. členu:
Člen določa, da zakon začne veljati naslednji dan po objavi v Uradnem listu Republike Slovenije.
 
 


